I TV-reportasjen som ble sendt i Lørdagsrevyen lørdag 12. januar fortalte en 38 år gammel romkvinne om hvordan hun opplever å sitte fengslet i Norge for menneskehandel. Dagsrevyen oppsøkte også kvinnens familie i Romania.

I grove trekk var kvinnens og familiens historie at de ikke var enige i tingrettens dom mot flere familiemedlemmer, og at den påførte familien store belastninger i en allerede vanskelig situasjon.

Dømt for å medvirke til voldtekt av datteren

Men i tillegg til å være dømt for menneskehandel, er kvinnen også dømt for å ha medvirket til voldtekt av sin mindreårige datter. Ifølge dommen skal dette ha skjedd gjennom at hun fikk penger for å overlate datteren til menn som utsatte henne for gjentatte overgrep, og dommen slår fast at kvinnen visste dette ville skje. Denne delen av dommen ble ikke nevnt i TV-reportasjen.

De siste dagene, etter at dommen ble kjent, har flere reagert på NRKs reportasje.

– Vi har i dag hatt en grundig gjennomgang av reportasjen og de fakta som lå til grunn, og ser at flere forhold i dommen er av en så alvorlig karakter at reportasjen gir et feil inntrykk av faktum, sier nyhetsredaktør i NRK, Stein Bjøntegård.

Dagsrevyen vil også beklage framstillingen reportasjen fikk overfor den fornærmede jenta.

– Vi er i dialog både med jentas bistandsadvokat og med statsadvokaten i Hordaland med sikte på å rette opp inntrykket reportasjen har skapt, sier Bjøntegård.